Man in Midvaal deur weerlig getrefArgieffoto (Foto: CorinnaST, Pixabay) ŉ Man is Vrydagmiddag na ŉ brandweerstasie in Midvaal gehaas nadat ŉ weerligstraal hom getref het. Omstanders wat die man, vermoedelik in sy 30’s, na die brandweerstasie geneem het, het aan die brandbestryders en paramedici gesê hy het onder ŉ boom gesit toe die weerlig hom getref het, het Werner Vermaak, woordvoerder van ER24, gesê. Die voorval het omstreeks 16:00 plaasgevind. “Paramedici het gesukkel om die man by te bring, maar hy is later op lewensondersteuningsmasjiene geplaas en na Sebokeng-hospitaal geneem,” het Vermaak bygevoeg. Paramedici raai mense aan om skuiling te soek tydens donderstorms en bome, groot metaalvoorwerpe en oop velde te vermy.